钦定古今图书集成/理学汇编/文学典/第001卷 > 礼记 > 《儒行》
## 钦定古今图书集成/理学汇编/文学典/第001卷 > 礼记 > 《儒行》

《儒》有“不祈多积多文以为富。”

〈注〉《积》：积聚财物也。儒以多学文章技艺为富，不求财积以利其身也。〈说集〉晏氏曰：“经天纬地曰文”，故以多文为富。

又

《儒》有“博学以知服，近文章，砥厉廉隅。”

〈注〉“博学以知服”者，谓广博学问，犹知畏服先代贤人。言不以己之博学凌夸前贤也。“近文章，砥厉廉隅”者，言儒者习近文章，以自磨厉，使成己廉隅也。〈集说〉建安真氏曰：“‘文章’二字，非止言语词章而已，圣人盛德蕴于中，而光辉发于外。尧之文思，舜之文明，孔子称尧曰‘焕乎其有文章’，子贡曰‘夫子之文章’，皆此之谓也。至于二字之义，则五色错而成文，黑白合而成章。文者，灿然有文之谓；章者，蔚然有章之谓；章，犹条也。《六经》《论语》之言文章，皆取其自然形见者。后世始”以笔墨著述为文，与圣贤之所谓“文”者异矣。